Rugbyster se vrou vermoor glo eie kindersAndrea Benatti en Antonella Barbieri (Foto: Facebook) Antonella Barbieri, die vrou van die voormalige Italiaanse rugbyspeler Andrea Benatti, is Woensdag in ŉ ernstige toestand na ŉ hospitaal gehaas nadat sy na bewering haar twee kinders vermoor en toe ook haar eie lewe probeer neem het. Die nuuswebwerf Metro berig die tragedie het glo by die egpaar se huis in Lombardia in die noorde van Italië begin. Barbieri het volgens mediaberigte eers haar tweejarige dogter, Kim, met ŉ kussing in hul huis versmoor voordat sy met haar seun in hul motor geklim en van die toneel gevlug het. Die 39-jarige vrou het daarna glo langs die pad stilgehou en haar vyfjarige seun, Lorenzo Zeu, met ŉ mes doodgesteek voordat sy haarself ook verskeie kere in die maag gesteek het – glo in ŉ poging om haar eie lewe te neem. Volgens ŉ verklaring van die Britse polisieowerhede het ŉ verbyganger die polisie na die toneel ontbied waar Barbieri en haar seun in die motor was. Lorenzo was reeds dood, maar Barbieri is na die Santa Maria Nuova-hospitaal gehaas vir dringende mediese behandeling. Volgens Daily Mail is sy steeds in ŉ ernstige toestand in die hospitaal en sy sal aangekla word wanneer haar toestand stabiel is. Barbieri, wat volgens berigte aan “sielkundige probleme” ly, het glo intussen behandeling geweier. Benatti het in 2011 uit professionele rugby getree weens probleme met sy sig. Hy het in vyf toetse vir Italië gespeel, onder meer een teen die Springbokke waarin hy ʼn drie gedruk het.